To trafikuheld har ramt den nordjyske morgentrafik. Et uheld omkring Svenstrup skabte i morges fem kilometer lang kø, og ved Tylstrup var der også kø efter uheld.

Tre biler kørte ind i hinanden klokken 7.21 på E45 i sydgående retning ved Svenstrup. Den forreste bil bremsede op, og på grund af tæt trafik kørte to biler ind i den. Ingen kom til skade ved uheldet. Den forreste bil blev skubbet ind under autoværnet ved påkørslen. Bilen sad så godt fast, at der skulle tilkaldes en Falck-vogn for at få den fri. Derfor blev E45 spærret, mens oprydningsarbejdet stod på. Det gav en fem kilometer lang kø på motorvejen, som nu er ved at være afviklet. Under en halv time senere, klokken 7.46, skete der endnu et uheld. Denne gang på motorvejen i sydgående retning ved Tylstrup. Her begyndte en lastbil af ukendte årsager at slingre og påkørte autoværnet. Ingen kom til skade ved uheldet. - Vi kender endnu ikke årsagen til de to ulykker. Temperaturen tilsiger ikke, at der skal være glat, men man kan endnu ikke sige, hvad der er sket, siger Karsten Højrup Kristensen, der er vagtchef ved Nordjyllands Politi. Der er ryddet op ved begge uheld, og trafikken kører igen som normalt.